### מדריך למורה

### מסכת פסחים פרק ד משנה ד

# אכילת בשר צלוי בליל הסדר והדלקת נר ביום הכיפורים

משנה זו היא חלק מסדרת משניות שבנויות בצורת מקום שנהגו ... ומקום שלא נהגו, וזהו הקשר שלהן לפרקנו. במיוחד בחלק העוסק באכילת בשר צלוי בליל הסדר חשוב למקם את התלמידים בציר הזמן, איפה אנחנו ביחס למה שלמדנו במשנה הקודמת? מה התאריך כעת?

**משך ההוראה**: שיעור אחד.

נוסח המשנה

**מְקוֹם שֶׁנָּהֲגוּ לֶאֱכוֹל צָלִי בְּלֵילֵי פְסָחִים - אוֹכְלִין.**

**מְקוֹם שֶׁנָּהֲגוּ שֶׁלֹּא לֶאֱכוֹל - אֵין אוֹכְלִין.**

**מְקוֹם שֶׁנָּהֲגוּ לְהַדְלִיק אֶת הַנֵּר בְּלֵילֵי יוֹם הַכִּפּוּרִים - מַדְלִיקִין.**

**מְקוֹם שֶׁנָּהֲגוּ שֶׁלֹּא לְהַדְלִיק - אֵין מַדְלִיקִין.**

**וּמַדְלִיקִין בְּבָתֵּי כְנֵסִיּוֹת וּבְבָתֵּי מִדְרָשׁוֹת, וּבִמְבוֹאוֹת הָאֲפֵלִים, וְעַל גַּבֵּי הַחוֹלִים.**

מבנה:

1. זיהוי חלקי המשנה – רישא וסיפא.
2. זיהוי שמות החגים. באיזה חג עוסקת הרישא, באיזה חג עוסקת הסיפא?
3. זיהוי מילים שחוזרות על עצמן מאותה משפחת מילים. ברישא – אוכלין, לאכול – מסקנה: ברישא לומדים על משהו שאוכלים. בסיפא – להדליק, מדליקין – מסקנה: הסיפא עוסקת בהדלקת נר.

תוכן

רישא:

**מְקוֹם שֶׁנָּהֲגוּ לֶאֱכוֹל צָלִי בְּלֵילֵי פְסָחִים - אוֹכְלִין.**

**מְקוֹם שֶׁנָּהֲגוּ שֶׁלֹּא לֶאֱכוֹל - אֵין אוֹכְלִין.**

נתחיל בהבנת המושג צלי- בשר צלוי ולא מבושל. נראה כיצד נהגו בזמן שבית המקדש היה קיים ונראה תנור פסחים שהיה בירושלים. ומכאן נראה מדוע בחלק המקומות אסרו אכילת בשר צלוי בליל הסדר.

כאמור, חשוב לשים לב שהתלמידים הבינו היטב על הזמן המדויק שבו אנו עוסקים.

סיפא:

**מְקוֹם שֶׁנָּהֲגוּ לְהַדְלִיק אֶת הַנֵּר בְּלֵילֵי יוֹם הַכִּפּוּרִים - מַדְלִיקִין.**

**מְקוֹם שֶׁנָּהֲגוּ שֶׁלֹּא לְהַדְלִיק - אֵין מַדְלִיקִין.**

**וּמַדְלִיקִין בְּבָתֵּי כְנֵסִיּוֹת וּבְבָתֵּי מִדְרָשׁוֹת, וּבִמְבוֹאוֹת הָאֲפֵלִים, וְעַל גַּבֵּי הַחוֹלִים.**

1. נבהיר שמדובר על הדלקה **לפני תחילת הצום**, עבור ליל יום הכיפורים! נסביר שיש להבדיל בין בית פרטי, שבו יש חילוק מנהגים (הטעם אינו רלוונטי למסגרת שלנו, יעוין בפרשני המשנה), לבין מקומות ציבוריים – בתי כנסת ובתי מדרש, מבואות האפלים, ועל גבי החולים – שבהם בכל המקומות מדליקים נר. מה מיוחד במקומות אלו? כיצד תהיה התפילה יותר מכובדת? ממה חוששים במקומות אפלים? מדוע מדליקים נר על גבי החולה (ומה זה 'על גבי'?)

מושגי תוכן

**אכילת בשר צלוי בליל ט"ו בניסן – ליל הסדר**

"וְאָכְלוּ אֶת הַבָּשָׂר בַּלַּיְלָה הַזֶּה -  צְלִי אֵשׁ.."(שמות יב, ח)

בזמן שבית המקדש היה קיים היו מקריבים את קרבן הפסח בי"ד בניסן לקראת ערב. את בשר הקרבן צלו בתנורים מיוחדים ולאחר מכן אכלו את הקרבן בליל ט"ו בניסן בתוך העיר ירושלים שבין החומות.

כאשר בית המקדש חָרֵב אנו לא זוכים לקיים את המצוָה. היו שנהגו לאכול בליל פסח שלאחר החורבן בשר צלי כעין קרבן פסח, אך בחלק מהמקומות חששו שאם אדם יאכל בשר צלוי בליל הסדר יֵרָאֶה הדבר כאילו הוא אוכל קרבן פסח מחוץ לירושלים, ולכן נהגו באותם מקומות שלא לאכול בליל הסדר בשר צלוי.